Egpaar van drankwinkel in Barberton doodgeskiet | Netwerk24
01 Desember 2020 08:39
Dit blyk dat die vier verdagtes die erf, waarop die egpaar 'n agterkamer gehuur het, binnegegaan het en die huiseienaar met kledingstukke vasgebind het. Daarna het hulle by die egpaar se agterkamer ingebreek.
Volgens kol. Donald Mdhuli, polisiewoordvoerder, het die rowers verskeie items geroof, asook die sleutel van die drankwinkel voordat die man en sy vrou, albei in hul dertigs, doodgeskiet is.
Die vier verdagtes is daarna na die drankwinkel om waarskynlik geld te soek.
Die polisie en nooddienste is na die huis ontbied, waar die egpaar dood verklaar is.
"Twee sake van moord, huisroof en inbraak by 'n sakeperseel word ondersoek en die polisie het 'n grootskaalse soektog na die vier verdagtes begin."
Die polisie het reeds twee mense vir ondervraging ingeneem, sê Mdhuli.
Die polisie doen 'n beroep op enigiemand met inligting om die ondersoekbeampte, kol. Senzo Dawe, by 071 685 1364 te bel, of die Stop-Misdaadnommer by 08600 10111 te skakel. Inligting kan ook via die toepassing MYSAPSAPP op slimfone gestuur word.
Enige inligting sal met anonimiteit, en met vertroulikheid en sensitiwiteit gehanteer word, lui die polisie se verklaring.